Ftit tal-ġimgħat ilu, ġiet imħabbra l-allokazzjoni tal-Kunsilli Lokali għas-sena 2017. Sena li fiha l-Kunsilli Lokali se jkunu qed jieħdu kważi €4,000,000 żieda fl-allokazzjoni diretta tagħhom, b'kuntrast għal dak li ġara fl-aħħar tliet snin ta' Gvern Nazzjonalista fejn matulhom ma ngħatat l-ebda żieda. Dan minkejja li tul dawn l-ahar tliet snin u nofs, il-Partit Nazzjonalista ikkritika inġustament lil dan il-Gvern preżenti, illi ma jemminx fil-Kunsilli Lokali u li mhux jalloka flus biżżejjed għalihom. Dan minkejja wkoll il-fatt illi din kienet ir-raba' sena konsekuttiva fejn fiha se tkun qed tiżdied din l-allokazzjoni. L-allokazzjoni finanzjarja ma tingħatax bl-addoċċ u hemm formula apposta kif din tinħadem u għal-liema kriterji jingħataw dawn il-fondi. Il-kriterji huma maqsuma kif ġej: (i) Tisbiħ u manutenzjoni tal-parks u l-ġonna (ii) Manutenzjoni tat-toroq u infrastruttura, li jinkludi, qtugħ tal-ħaxix, tindif tat-toroq mhux urbani, manutenzjoni tat-toroq, tabelli u sinjali, lampi tat-toroq u żebgħa tal-art (iii) Ġbir ta' skart, li jinkludi bins on wheels (iv) Amministrazzjoni, li tinkludi salarji u spejjeż amministrattivi. Dan kollu joħroġ mit-Tmien Skeda, Artiklu 55. Kull kategorija minn dawn l-erbgħa li semmejt, għandha mod kif tinħadem ibbażat fuq in-numru ta' residenzi, in-numru ta' toroq f'kilometri u n-numru ta' ġonna jew spazji pubbliċi fil-lokal rispettiv. Għal diversi snin, sa mill-amministrazzjoni preċedenti, kien ilu ħafna jsir diskors illi l-mod kif tinħadem il-formula għandu jinbidel. Niftakar kienu bdew diskussjonijiet f'dan is-sens meta Chris Said kien għadu responsabbli mill-Kunsilli Lokali. Kienu jinġiebu argumenti minn ċerti lokalitajiet, illi kienu jħossuhom żvantaġġjati b'dan il-modulu. Primarjament, għaliex kif għidt, il-formula tinħadem u tikkunsidra l-ammont f'kilometri ta' toroq, in-numru ta' residenzi u kriterji oħra. L-ammont ta' persuni li jgħixu fil-lokal kif ukoll dawk li jagħmlu użu minn lokal, anki jekk ma joqogħdux fih, ukoll għandhom ċertu piż fuq il-Kunsilli Lokali. Dan anki għaliex residenzi ta' villeġġjatura, mhumiex meqjusa bħala residenzi. Ovvjament, dan jiżvantaġġja ċertu lokalitajiet filwaqt li jivvantaġġja oħrajn. Min joqgħod f'lokalitajiet bħas-Swieqi, Ħal Lija, il-Mosta u San Ġwann (biex insemmi 4 biss) u fis-sajf imur villeġġjatura f'lokalitajiet bħal Marsaxlokk, San Pawl, Tas-Sliema u Marsaskala, il-Kunsilli fejn ikunu reġistrati bħala lokalità se jkunu qed jieħdu ammont ta' flus ibbażati fuq dawn il-familji li fil-verità ma jkunux qed jgħixu f'dak il-lokal għal diversi xhur mis-sena. Min-naħa l-oħra, ikunu qegħdin ta' piż għall-istess ammont ta' żmien fuq lokalitajiet bħal San Pawl u Marsaskala. Bl-istess mod lokalitajiet li huma l-qalba ta' attività kummerċjali jew blokok sħaħ ta' uffiċini. Fost dawn insemmi postijiet bħall-Floriana, il-Belt u anki Ta' Xbiex. Minkejja li dawn il-popolazzjoni tagħhom hija waħda relattivament żgħira, matul il-jum ikollhom influss kbir ta' ħaddiema li jġib miegħu mhux biss problemi finanzjarji, għaliex dawn iħallu warajhom skart u materjal ieħor li wkoll irid jinġabar, imma wkoll pressjoni fuq l-infrastruttra tal-lokalitajiet tagħhom. Dan biex ma nsemmux problemi għar-residenti bħal nuqqas ta' parkeġġ. Dawn u oħrajn, kienu r-raġunijiet li kienet bdiet diskussjoni proprju biex ikun hemm tibdil fil-mod kif jitqassmu l-flus lill-Kunsilli Lokali. Diskussjonijiet li bdew taħt Gvern Nazzjonalista iżda ma wasslu mkien u ma ġew konkluzi qatt. Mhux biss, imma biex tkompli tiggrava s-sitwazzjoni, tibdil bażiku li suppost kellu jsir minn riżultati ta' ċensimenti jew tagħrif miġbur mill-Uffiċċju Nazzjonali tal-Istatistika, qatt ma kien qed jiġi aġġorant. Dan kien ifisser li mhux talli qatt ma kien hemm bidla fil-mod kif tinħadem l-allokazzjoni, iżda lanqas kien jiġi aġġustat l-ammont ta' residenzi jew in-numru ta' toroq li jkunu żdiedu minn sena għal oħra f'kull lokalità. Dan ifisser għal diversi snin, l-allokazzjoni tal-Kunsilli Lokali taħt tmexxija Nazzjonalista, kienet qed tiddiskrimina b'mod qawwi ma' numru kbir ta' Kunsilli Lokali. Biex imbagħad l-istess Partit li wettaq din il-froġa, illum jiġi jgħid li l-Kunsilli Lokali m'għandhomx flus biżżejjed! B'differenza, minn din is-sena, dan il-Gvern ħa miżuri sabiex jirranġa dan. Mhux se nidħol fil-kriterju jekk dan kellux isir issa jew le jew jekk iż-żidiet kellhomx ikunu kif kienu u għal dak li ngħataw, dan diskuttibbli, u qed nitkellem mil-lat politiku. Lanqas mhu se nidħol fid-dettall lokal lokal u kemm ħa żieda. Se nkun qed nagħmel dan fil-ġimgħat li ġejjin. Però hija notevoli d-differenza bejn iż-żewġ partiti fejn qabel kellek Gvern li l-Ministru jew is-Segretarju Parlamentari jindaħal u jgħid hu liema Kunsill għandu jieħu fondi minn skemi speċjali, u issa għandek Gvern li mexa ġustament b'riżultat li kien Kunsill Nazzjonalista li ħa l-ikbar żieda ta' kważi €400,000 fis-sena. Minkejja dan, għan-Nazzjonalisti, dan huwa Gvern li ma jemminx fil-Kunsill Lokali u Gvern korrott. Ikun korrott min jilgħab bil-formula biex jagħti żidiet lill-Kunsilli mmexxija minnu!